Vroue koop al hoe meer karreArgieffoto Die opkomende swart middelklas en vroue koop al hoe meer nuwe motors. Standard Bank se bate- en voertuigfinansiering toon ŉ 19% groei in sy swart kliënte tussen 2011 en 2012, in vergelyking met die 7% van wit kliënte, het Business Report Vrydag berig. Afrikane, bruin en Indiese kliënte word by die swart kliëntebasis ingesluit. Sydney Soundy, hoof van voertuig- en batefinansiering by Standard Bank, het gesê die aantal vroulike kliënte het met 14% toegeneem tussen 2011 en 2012. Dit is dubbel soveel as die groei van manlike kliënte oor dieselfde tydperk. Soundy sê verkope in die nuwevoertuig-mark het in die eerste drie maande van die jaar met 4.1% toegeneem tot 163 092 eenhede, in vergelyking met dieselfde periode verlede jaar, ten spyte van swaar ekonomiese toestande. Die Suid-Afrikaanse Reserwebank het ŉ bruto binnelandse groei van 2.7% vir die jaar voorspel. Hy sê die vooruitsig binne die nuwevoertuig-mark is noemenswaardig wanneer mens dit vergelyk met ander sektore, wat gebuk gaan onder verlaagde verbruikersbesteding.